Broj: 711-I-162-M-10/23-02-19

Zagreb, 19. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Krešimira Rašana, ravnatelja Parka prirode Telašćica,** na 201. sjednici održanoj dana 19. siječnja 2023.g., daje sljedeće

**MIŠLJENJE**

1. **Obveznik** **Krešimir Rašan, ravnatelj Parka prirode Telaščica, ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI/21-a.**
2. **Ukoliko bi obveznik, uz navedenu dužnost u ustanovi povremeno obavljao druge poslove rukovoditelja Pododsjeka za promociju u trajanju od 8 do 10 sati tjedno te bi isto bilo navedeno u njegovom aneksu ugovora o radu, mogao bi temeljem obavljanja ovih poslova ostvarivati primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

Obrazloženje

Zahtjev za mišljenjem podnio je obveznik Krešimir Rašan, ravnatelj Parka prirode Telašćica. U Povjerenstvu je zahtjev zaprimljen 16. siječnja 2023.g. pod poslovnim brojem 711-U-354-M-10/23-01-4, povodom kojeg se vodi predmet broj M-10/23.

Člankom 3. stavkom 1. podstavkom 61. ZSSI/21-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici ZSSI/21-a. Slijedom navedenog Krešimir Rašan je povodom obnašanja dužnost ravnatelja Parka prirode Telašćica dužan pridržavati se odredbi ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi kako je zaposlen na radnom mjestu ravnatelja Parka prirode Telašćica te navodi kako u odnosu na opseg poslova navedene ustanove nema dovoljno zaposlenika. Ističe da uz navedenu dužnost ravnatelja ujedno određeni dio radnog vremena obavlja i poslove rukovoditelja Pododsjeka za promociju, zbog čega bi uskoro od strane Upravnog vijeća trebao biti reguliran i njegov status u pogledu obavljanja tih drugih poslova. Također navodi da i drugi zaposlenici ustanove istodobno obavljaju poslove više radnih mjesta. Slijedom navedenog, obveznik postavlja upit bi li u slučaju da nastavi obavljati navedene poslove uz obnašanje dužnosti ravnatelja imao pravo na sva materijalna prava kao i ostali zaposlenici.

Sukladno članku 7. točki d) ZSSI/21-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI/21-a, plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Navedene zakonske odredbe u pogledu zabrane primitka dodatne naknade za poslove obnašanja javnih dužnosti obvezuju sve zakonske obveznike, neovisno o tome koju dužnost iz članka 3. stavaka 1. ili 2. ZSSI/21-a obnašaju.

Stoga obveznik Krešimir Rašan, ravnatelj Parka prirode Telašćica ne može uz plaću za obnašanje navedene javne dužnosti primati i regres, dar za dijete ili božićnicu i druge naknade koji ujedno ne bi predstavljali naknadu stvarnih troškova nastalih u obnašanju dužnosti, jer bi se radilo o primitku zabranjene dodatne naknade za poslove obnašanja navedene javne dužnosti iz članka 7. točke d) ZSSI/21-a.

U konkretnom slučaju iz zahtjeva za mišljenje proizlazi da obveznik u predmetnoj ustanovi istodobno obavlja i poslove rukovoditelja Pododsjeka za promociju.

Ukoliko bi obveznik uz dužnost ravnatelja povremeno, kao zaposlenik, u ustanovi Park prirode Telašćica 8 do 10 sati tjedno obavljao druge poslove te bi isto bilo navedeno u aneksu njegova ugovora o radu, mogao bi temeljem obavljanja tih poslova primiti dodatne naknade ako bi na to imao pravo kao drugi zaposlenici ustanove, jer u tom slučaju one ne bi bile primljene povodom obnašanja javne dužnosti ravnatelja, slijedom čega se ne bi radilo o dodatnoj naknadi za poslove obnašanja javne dužnosti.

Nadalje, obveznik Krešimir Rašan ne bi mogao odlučivati o osobnom obavljanju drugih poslova u predmetnoj ustanovi, već bi Upravno vijeće trebalo razmotriti opravdanost da ih obveznik nastavi obavljati uz obnašanje dužnosti ravnatelja.

Slijedom navedenog, Povjerenstvo je donijelo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Obveznik Krešimir Rašan, elektroničkom dostavom
2. Objava na internetskoj stranici Povjerenstva
3. Pismohrana